صقلیہ

صقلیہ یا سسلی  اٹلی کا ایک خود مختار علاقہ اور بحیرہ روم کا سب سے بڑا جزیرہ ہے، جس کا رقبہ 25 ہزار 700 مربع کلومیٹر اور آبادی 50 لاکھ ہے۔ سب سے بڑا شہر پالیرمو کہلاتا ہے جہاں پانچ مختلف تہذیبوں کے آثار ملتے ہیں۔

 جغرافیہ 

صقلیہ مشرق میں آبنائے مسینا کے ذریعے اٹلی سے کٹا ہوا ہے۔ جزیرے پر واقع آتش فشاں پہاڑ ایٹنا 3 ہزار 320 میٹر (10 ہزار 900 فٹ) بلند ہے جو یورپ کا سب سے بلند آتش فشاں ہے۔ یہ دنیا کے متحرک ترین آتش فشانوں میں سے ایک ہے۔

 تاریخ 

قبل مسیح میں صقلیہ یونانی اور کارتھیج سلطنتوں کے درمیان کشمکش کا مرکز رہا اور یہ کئی صدیوں تک رومی سلطنت کا صوبہ رہا۔ 552ء میں اسے بازنطینیوں نے فتح کر لیا اور 827ء تک یہ بازنطینی سلطنت کا حصہ رہا۔ 827ء تا 902ء تک مسلم عربوں نے صقلیہ کو فتح کر لیا اور آل کلبی نے امارت صقلیہ قائم کرکے پالرمو کو اپنا دارالحکومت بنایا جو آج تک صقلیہ کا دار الحکومت ہے۔ مسلم صقلیہ کا نام غیر مسلموں سے بہترین سلوک کے باعث تاریخ میں اندلس کی طرح روشن ہے۔ صقلیہ میں مسلمانوں کے ڈھائی سو سالہ اقتدار کا خاتمہ نارمن اقوام کے ہاتھوں ہوا جنھوں نے 1060ء سے 1090ء کے دوران صقلیہ کو اپنی حکومت میں شامل کیا۔

صلیبی جنگوں کے دوران جزیرے پر مسلم اور مسیحی آبادی کے درمیان کشیدگی بڑھنے کے بعد 1224ء میں مسیحی حکمرانوں نے تمام مسلمانوں کو جزیرے سے بے دخل کر دیا۔

 انتظامی تقسیم 

سسلی میں اٹلی کے 9 صوبے واقع ہیں جن کی تفصیل درج ذیل ہے:

 نمبر شمار صوبہ آبادی رقبہ (مربع کلومیٹر) کمونے1 آگریجینتو (ایگریجینتو) 447,6843,042432 کالتانعیسیتہ (کالتانیسیتا) 275,2212,128223 کتانیہ (کاتانیا)1,073,8813,552 584 اینا (Enna) 176,9592,562 205 میسینہ (میسینا) 662,4503,2471086 پالیرمو (پالیرمو) 1.235.9234.992 827 راگوسہ (Ragusa) 295,2461,614128 سیراکوزا (Syracusa) 396,1752,109 219 تراپانی (تراپانی) 4250672,460 24

 بانگ درا میں ذکر 

حکیم الامت علامہ محمد اقبال نے اپنے مجموعہ کلام "بانگ درا" میں "صقلیہ (جزیرۂ سسلی)" نامی درج ذیل نظم لکھی ہے:

رولے اے دل کھول کر اے دیدۂ خوننابہ بار

وہ نظر آتا ہے تہذیب حجازی کا مزار

تھا یہاں ہنگامہ ان صحرا نشینوں کا کبھی

بحر بازی گاہ تھا جن کے سفینوں کا کبھی

زلزلے جن سے شہنشاہوں کے درباروں میں تھے

بجلیوں کے آشیانے جن کی تلواروں میں تھے

اک جہان تازہ کا پیغام تھا جن کا ظہور

کھاگئی عصر کہن کوجن کی تیغ ناصبور

مردہ عالم زندہ جن کی شورش قم سے ہوا

آدمی آزاد زنجیر توہم سے ہوا

غلغلوں سے جس کے لذت گیر اب تک گوش ہے

کیا وہ تکبیر اب ہمیشہ کے لیے خاموش ہے؟

آہ اے سسلی! سمندر کی ہے تجھ سے آبرو

رہنما کی طرح اس پانی کے صحرا میں ہے تو

زیب تیرے خال سے رخسار دریا کو رہے

تیری شمعوں سے تسلی بحر پیما کو رہے

ہو سبک چشم مسافر پر ترا منظر مدام

موج رقصاں تیرے ساحل کی چٹانوں پر مدام

تو کبھی اس قوم کی تہذیب کا گہوارہ تھا

حسن عالم سوز جس کا آتش نظارہ تھا

نالہ کش شیراز کا بلبل ہوا بغداد پر

داغ رویا خون کے آنسو جہان آباد پر

آسماں نے دولت غرناطہ جب برباد کی

ابن بدروں کے دل ناشاد نے فریاد کی

غم نصیب اقبال کو بخشا گیا ماتم ترا

چن لیا تقدیر نے وہ دل کہ تھا محرم ترا

ہے ترے آثار میں پوشیدہ کس کی داستاں

تیرے ساحل کی خموشی میں ہے انداز بیاں

درد اپنا مجھ سے کہہ، میں بھی سراپا درد ہوں

جس کی تو منزل تھا، میں اس کارواں کی گرد ہوں

رنگ تصویر کہن میں بھر کے دکھلادے مجھے

قصبہ ایام سلف کا کہہ کے تڑپادے مجھے

میں ترا تحفہ سوئے ہندوستاں لے جاؤں گا

خود یہاں روتا ہوں، اوروں کو وہاں رلواؤں گا

 مزید پڑھیے 
 اٹلی کی علاقائی تقسیم


زمرہ:اطالیہ
زمرہ:اطالیہ کے جزائر
زمرہ:اطالیہ کے علاقے
زمرہ:بحیرہ روم خطہ
زمرہ:بحیرہ روم کے جزائر
زمرہ:سسلیہ
زمرہ:یورپ
زمرہ:یورپ کے سابقہ ممالک
زمرہ:یورپ کے نیم خود مختار علاقے
زمرہ:ویکی ڈیٹا سے مختلف مختصر وضاحت
زمرہ:اطالوی جزیرہ نما کے سابقہ ممالک
زمرہ:خاندانی شجرہ نسب سانچے
زمرہ:خود مختار ملکی ذیلی تقسیم